P. Farkas, poslanec: (2001-10-02):
V rámci spomínaného prvého kroku prechádzajú na samosprávy predovšetkým zriaďovateľské funkcie vo vzťahu k štátnym, rozpočtovým a štátnym príspevkovým organizáciám v záujme efektívneho a účelného využívania preneseného majetku, čo môžeme hodnotiť ako veľmi markantný signál ďalšieho upevnenia samosprávneho princípu. Od roku 1920 neboli vykonané zo strany centrálneho štátu opatrenia čo len podobného charakteru a rozsahu, ktoré majú porovnateľne merateľný dosah a význam na upevnenie samospráv a na decentralizáciu správy vecí verejných. A to je dobrý signál tak smerom navonok, ako aj dovnútra krajiny, signál, ktorý pozitívne bude môcť hodnotiť každý, komu ide o vecné riešenie daného problému, kto chce tvoriť, budovať a zachovať hodnoty, a nie zbúrať a znehodnotiť prácu iných. Na jednej strane pozitívne môžeme hodnotiť toto naše spoločné úsilie previesť čím väčší majetok a čím vyššie právomoci na samosprávy, ale na strane druhej je potrebné si uvedomiť aj určitú zodpovednosť, ktorá bude ležať na pleciach samospráv v oblasti spravovania takéhoto majetku a pri naplnení všeobecne platných kritérií na zabezpečenie funkčnosti a účelnosti týmto zákonom preneseného majetku. Bude to jasnou výzvou pre naše samosprávy jednak neustále zvyšovať úroveň odbornej riadiacej práce samosprávy a na strane druhej pri neustále rastúcom stupni náročnosti a pri obmedzenom finančnom krytí potrieb naučiť sa zvládnuť a riešiť zverené úlohy. Pri zvládnutí týchto úloh musíme byť nápomocní, musíme vykryť všetky relevantné a opodstatnené požiadavky, ktoré smerujú k sfunkčneniu a k zvyšovaniu úrovne práce našich samospráv. Vychádzajúc zo súčasného stavu môžeme byť optimisti, veď naše samosprávy doteraz pracujú veľmi dobre a zabezpečujú na celom Slovensku samosprávnu funkciu obce, čo je základným článkom a kritériom pojmu samosprávnosti obce vôbec. Týmto zákonom prenesené úlohy, záväzky a majetok musí byť signálom pre nich na ďalšie zvyšovanie úrovne práce samospráv. Pri tejto činnosti štát a štátne orgány musia poskytnúť obciam a vyšším územným celkom dostatočnú podporu a odovzdať im všetky relevantné informácie, vedomosti, ktoré súvisia s preneseným majetkom a právomocami. Musí dôjsť medzi nimi k úspešnej a pre štát a občanov prospešnej spolupráce v záujme zvládnuť zverené úlohy. Vážené dámy, vážení páni, Strana maďarskej koalície vyjadruje súhlas s prerokovaným návrhom zákona. Súhlasíme aj s pripomienkami a pozmeňujúcimi a doplňujúcimi návrhmi, ktoré sú zapracované do spoločnej správy výborov Národnej rady. Prípadné odsúhlasenie návrhu budeme hodnotiť ako výsledok našej spoločnej práce v spolupráci so Združením miest a obcí Slovenska a s ďalšími dotknutými záujmovými organizáciami a zväzmi. Prerokovaním a schvaľovaním tohto balíka zákonov, ktoré súvisia s reformou verejnej správy, potvrdzujeme našu spoločnú snahu zmeniť charakter krajiny v prospech jej občanov, v prospech decentralizácie rozhodovacích právomocí. Aj takýmto spôsobom sa záujmy štátu dostanú bližšie k občanovi, ktorého sa to týka najviac a v záujme ktorého musí fungovať štát. Je to zásadný obrat v našich dejinách, od ktorého očakávame aj pozitívne zmeny v chápaní otázok súvisiacich s riadením vecí verejných. Som presvedčený o tom, že úspešne. Ďakujem za pozornosť.